  Анжелика Тихонова корреспондент Огъя кун экзаменэз сётон вакыт Россиын 29-тӥ куартолэзьысен 1-тӥ пӧсьтолэзёзь ортчоз. Дышетонъя но тодосъя федерал министерствоын йылпумъясь экзаменъёслэсь ортчон нуналъёссэс юнматӥзы, соос огъя кун экзаменлэн нимлыко сайтаз поттэмын. 29-тӥ куартолэзе школаез йылпумъясьёс географияя, информатика но ИКТ-я экзамен гожтозы, 31-тӥ куартолэзе — инъет математикая, 2-тӥ инвожое — профильной математикая, 5-тӥ инвожое — обществознаниея, 7-тӥ инвожое — физикая но литературая, 9-тӥ инвожое — ӟуч кылъя, 13-тӥ инвожое — биологияя но кунгож кылъёсъя экзаменлэсь гожъяно люкетсэ, 15-тӥ но 16-тӥ инвожое — кунгож кылъёсъя устной люкетсэ, 19-тӥ инвожое — химияя но историяя. Валтӥсь нуналъёс сяна, ватсаса нуналъёс но чакламын — соос экзаменэ пӧртэм мугъёсъя вуыны быгатымтэослы висъямын. Огъя кун экзаменъёсты азьвыл сётон вакыт, кытчы пырисько школаез азьвыл аръёсы йылпумъямъёс но, ортчоз 23-тӥ южтолэзьысен 14-тӥ оштолэзёзь. Валтӥсь нуналъёсы ӟеч баллъёс басьтыны быгатымтэослы ватсаса вакыт чакламын 5-тӥысен 22-тӥ куарусёнозь. Укмысэтӥ классъёсты йылпумъясьёслы валтӥсь кун экзамен но куинь люкетэн ортчоз: азьвыл люкетэз — 20-тӥ оштолэзьысен 6-тӥ куартолэзёзь, валтӥсь люкетэз — 26-тӥ куартолэзьысен 29-тӥ инвожоозь, ватсаса люкетэз — 5-тӥысен 22-тӥ куарусёнозь. Тегъёс: Дышетон Ижкар Удмуртия ЕГЭ школаос  